भास्कर संवाददाता | इटारसी
भास्कर संवाददाता | इटारसी
नगर कांग्रेस ने किया रसोई गैस की बढ़ी कीमतों का विरोध अनोखे अंदाज में किया। शनिवार की शाम कांग्रेसियों ने जयस्तंभ चौक पर ईंट का चूल्हे बनाकर तवे पर रोटियां सेकीं। कार्यकर्ता रसोई गैस के दाम बढ़ाने और महंगाई के विरोध में नारे लगा रहे थे। रसोई गैस के खाली सिलेंडर पर प्रधानमंत्री नरेंद्र मोदी का चित्र चिपकाकर माला पहनाई।
विरोध प्रदर्शन करते हुए नगर कांग्रेस अध्यक्ष पंकज राठौर ने कहा कि दो साल में केंद्र और प्रदेश की भाजपा सरकार ने आम जनता का जीना दूभर कर दिया। दिनों-दिन राेजमर्रा की वस्तुओं के दाम बढ़ रहे हैं। जनता पेट्रोल, डीजल के साथ रसोई गैस के बढ़े दाम झेल रही है। बैंकों में बचत खातों में भी यह सरकार लेनदेन पर अत्याधिक शुल्क और सेवा कर लागू कर रही है। इसके पहले लोग नोटबंदी से परेशान थे। विरोध प्रदर्शन में कांग्रेस नेताओं ने भाषण दिए। इसमें पूर्व नगर कांग्रेस अध्यक्ष पाली भाटिया, मधुसूदन यादव, पूर्व मंडी अध्यक्ष रमेश बामने, सुरेश मालवीय, मोहन झलिया, जिला किसान कांग्रेस अध्यक्ष विजय बाबू चौधरी, पूर्व नपाध्यक्ष नीलम गांधी, रमेश के साहू शामिल थे।
bho_Deva bho_Deva hin_Deva hin_Deva